DECRETUL PRIVIND SLUJIREA 
ŞI VIAŢA PREOȚEASCA PRESBYTERORUM ORDINIS 


PS. Aurel Percă 
Episcopia Romano-Catolică de Iaşi 


La Conciliul al II-lea din Vatican, elaborarea decretului asupra vieții şi 
slujirii preoțeşti — Presbyterorum Ordinis — a cunoscut patru scheme. Evo- 
luţia titlurilor este semnificativă: De clericis (februarie-martie 1963); De 
sacerdotibus (octombrie-noiembrie 1963); De vita et ministerio sacerdotali 
(septembrie 1964); De ministerio et vita presbyterorum (octombrie-noiem- 
brie 1964). Textul final este votat de 2.390 de episcopi, împotrivă votând 
4 episcopi. Decretul a fost promulgat la 7 decembrie 1965, în ajunul înche- 
ierii Conciliului. 

Acest document conciliar este format din trei capitole. Primul capitol, 
conform titlului său, înscrie „presbyteratul în misiunea Bisericii” (nr. 2-3); 
al doilea şi al treilea capitol prezintă succesiv „slujirea preoţilor” (nr. 4-11), 
apoi „viaţa preoților” (nr. 12-21), dezvoltând totodată elemente de doctrină 
şi elemente de deontologie. 

Fără a dezvolta aici toate elementele decretului, evocăm câteva accente 
majore care au constituit obiect de dezbatere, mergând direct la text. 

Potrivit raportorului decretului conciliar (relatio), cardinalul Marthy, 
pe atunci arhiepiscop de Reims, acest decret presupune Constituţia dog- 
matică asupra Bisericii Lumen gentium. Această afirmaţie este foarte im- 
portantă. Într-adevăr, prima frază a acestei Constituţii se deschide cu o 
afirmaţie cristologică şi cu o perspectivă misionară ce străbate întreaga 
operă conciliară: „Cristos este Lumina neamurilor; de aceea, Conciliul, întrunit 
în Duhul Sfânt, doreşte ca, vestind evanghelia la toată făptura (Mc 16,15), 
să-i lumineze pe toți oamenii cu lumina lui Cristos, care străluceşte pe 
chipul Bisericii” (LG 1). 

Numărul 28 din aceeaşi Constituţie este consacrat preoților, iar para- 
graful nr. 29 se referă la restabilirea diaconatului ca treaptă permanentă a 
sacramentului Preoţiei. Prima frază de la paragraful nr. 28 este plasată 
sub semnul trimiterii: „Cristos, sfinţit şi trimis în lume de Tatăl” (cf. In 10,36). 
Acest citat din Evanghelia după sfântul loan este reluat de Decretul Presbyte- 
rorum Ordinis pentru a introduce trimiterea în misiune a întregii Biserici 
drept comunitate sacerdotală (1Pt 2,5.9) şi de a situa în sânul ei chemarea 
specifică adresată unora. 

Astfel, după ce i-a trimis pe apostoli aşa cum el însuşi fusese trimis de Tatăl, 
Cristos, prin aceiaşi apostoli, i-a făcut părtaşi la consacrarea şi la misiunea sa 
pe urmaşii acestora, episcopii, a căror funcție de slujire a fost transmisă în grad 
subordonat preoţilor, pentru ca aceştia, constituiți în Ordinul prezbiteratului, 
să fie colaboratorii Ordinului episcopal pentru a împlini cum se cuvine misiunea 
apostolică încredințată de Cristos (PO 2). 


Astfel este luminat izvorul slujirii preoţilor. Decretul prezintă de la în- 
ceput orientarea fundamentală a preoţiei, aceea a figurii apostolice a sluji- 
rii preoților, în cadrul misiunii încredințate întregii Biserici. 

Preoţii, prin hirotonire şi prin misiunea pe care o primesc de la episcopi, sunt 

ridicaţi la slujirea lui Cristos învăţător, preot şi rege, participând la slujirea 

lui, prin care Biserica este necontenit edificată aici, pe pământ, ca popor al lui 

Dumnezeu, trup al lui Cristos şi templu al Duhului Sfânt (PO 1). 


Pentru a clarifica natura preoţiei ministeriale şi a condiţiei preoţilor în 
lume, Conciliul a avut în vedere exigența de a stabili un raport între doc- 
trina despre episcopat şi despre preoția comună tocmai pentru a stabili 
care este rolul preoţilor în unica misiune a Bisericii şi care este semnifica- 
ţia slujirii preoțeşti. Aceasta are sens numai plecând de la Cristos şi de la 
Biserică înțeleasă drept comuniune. 

După aceste precizări, care sunt prezente în introducere (nr. 1), Decre- 
tul, pentru a le oferi preoţilor un sprijin în circumstanţele pastorale şi 
umane actuale, stabileşte cele ce urmează. 


1. Preoţia în misiunea Bisericii: cooperatori ai ordinului 
episcopal, preoţii sunt membrii unui prezbiteriu 


Decretul pune accentul pe consacrarea sacramentală specială, prin care 
preoții participă la aceeaşi preoție ministerială a lui Cristos, în a cărui per- 
soană de cap şi păstor acționează: 


Domnul, voind să facă din credincioşi un singur trup, în care „nu toate mădu- 
larele au aceeaşi lucrare” (Rom 12,4), i-a rânduit pe unii dintre ei ca slujitori 
care, în mijlocul comunității credincioşilor, să fie înzestrați cu puterea sacră a 
Preoţiei pentru a aduce jertfa şi a ierta păcatele şi care să exercite în mod pu- 
blic funcția sacerdotală pentru oameni, în numele lui Cristos (PO 2). 


În acelaşi timp, preoția ministerială este legată de plinătatea Preoției şi 
de misiunea apostolică a episcopilor, cărora preoţii le sunt colaboratori. 
Dacă misiunea pastorală a preoţilor este esenţial unită cu misiunea apos- 
tolică, pe care Cristos a încredințat-o apostolilor săi, trebuie să adăugăm 
imediat că ei „sunt stabiliți în Ordinul prezbiteratului pentru a fi cooperatorii 

Ordinului episcopal” (PO 2). Sacramentul Preoţiei marchează intrarea în 
prezbiteriu (preoţie) şi la cooperarea cu ordinul episcopal. 

Semnificativă este impunerea mâinilor de la hirotonirea preoțească, gest 
prin excelență epicletic, care înscrie exercitarea slujirii preoţeşti în misiu- 
nea încredințată întregii Biserici, prin cooperarea cu slujirea episcopală. 

Acest lucru îi plasează pe preoţi, în primul rând, să participe la autori- 
tatea lui Cristos asupra trupului mistic: „Funcţia preoţilor, fiind strâns 
unită cu aceea a episcopilor, participă la autoritatea cu care Cristos însuşi 
îşi zideşte, sfințeşte şi cârmuieşte trupul” (PO 2). 

Această participare se manifestă prin participarea la slujirea sacră a 
evangheliei, pentru că, „prin vestirea apostolică a evangheliei, este chemat 
şi strâns laolaltă poporul lui Dumnezeu, astfel că toţi aceia care fac parte 
din acest popor, fiind sfinţiți prin Duhul Sfânt, se oferă pe ei înşişi ca «jertfă 
vie, sfântă, plăcută lui Dumnezeu»” (PO 2). 

Apoi, slujirea preoţilor îi face să se raporteze într-un mod cu totul spe- 
cial la jertfa euharistică: 


Slujirea preoțească este aceea prin care se săvârşeşte jertfa spirituală a cre- 
dincioşilor în unire cu jertfa lui Cristos, unicul Mijlocitor, oferită prin mâinile 
preoților în numele întregii Biserici în mod sacramental şi nesângeros în Eu- 
haristie, până când va veni însuşi Domnul. La aceasta tinde slujirea lor şi în 
aceasta se împlineşte (PO 2). 


De aceea, scopul slujirii şi vieţii (în toate formele) preoţilor este „prea- 
mărirea lui Dumnezeu 'Tatăl în Cristos” (PO 2). 

Se poate spune că preotul nu aduce cultul adevărat lui Dumnezeu, dacă 
activitatea lui s-ar se reduce la funcţiile rituale, dacă ar aştepta ca poporul 
să vină să-l găsească în singurătatea izolării sale. Şi acest lucru este adevă- 
rat mai ales astăzi, deoarece astăzi, mai mult decât oricând, pentru a edifi- 
ca Biserica, e nevoie de o prezență misionară a preotului în mijlocul oamenilor. 

Oamenii de astăzi, aparținând unei societăţi afectate de indiferentismul 
religios, sunt, de cele mai multe ori, nesatisfăcuți de ei înşişi, descurajaţi şi 
trişti şi, de aceea, au nevoie ca cineva să se apropie de ei aşa cum Isus s-a 
apropiat de discipoli pe drumul către Emaus, să se facă tovarăşul lor de 
drum, să-i asculte, să-i înțeleagă, să traducă în limbajul lor cuvântul mân- 
tuitor al Evangheliei, care să hrănească şi să însuflețească credinţa lor, să 
sădească prin Euharistie veşnicia în fragila lor natură umană. 

Acest mod de a fi al preotului în lume se trăieşte într-o structură dialec- 
tică ce caracterizează natura intimă a misiunii sacerdotale: această misiu- 
ne poate fi împlinită doar dacă preotul — consacrat în Duhul Sfânt — va şti 
că este luat dintre oameni şi rânduit spre binele oamenilor în cele ce sunt 
ale lui Dumnezeu” (Evr 5,1) (PO 3); dacă preotul va trăi alături de oameni, 

va înțelege problemele lor şi va aprecia valorile lor, dar, în acelaşi timp, în 
numele unicului adevăr suprem, va da mărturie şi va învăţa valorile cele 
mai înalte, va lărgi orizonturile sufletului şi le va lumina cu singura spe- 
ranță ce nu dezamăgeşte niciodată: 


Prin chemare şi hirotonire, preoții noului testament sunt, într-un fel, puşi de- 
oparte în sânul poporului lui Dumnezeu, dar nu pentru a fi despărțiți de el sau 
de vreun om, ci pentru a se consacra total lucrării la care îi cheamă Dumnezeu. 
Ei nu ar putea fi slujitorii lui Cristos dacă nu ar fi martorii şi împărțitorii unei 
vieţi diferite de cea pământească, dar nici nu ar putea sluji oamenilor dacă ar 
rămâne străini de ei şi de condiţiile lor de viață (PO 3). 


2. Slujirea încredinţată preoților se dezvoltă 
după o triplă dimensiune 


Intre cele trei misiuni (tria munera) încredințate preoţilor prin hiroto- 
nire „aşa încât să poată acționa în persoana lui Cristos capul” (PO 2), ves- 
tirea cuvântului lui Dumnezeu apare în primul loc: 


Deoarece au o anumită participare la funcția apostolilor, preoţii primesc de la 
Dumnezeu harul să fie slujitorii lui Cristos Isus printre neamuri, îndeplinind 
slujba sacră a evangheliei, pentru ca ofranda neamurilor să fie bine primită, 
sfințită în Duhul Sfânt. Într-adevăr, prin vestirea apostolică a evangheliei, este 
chemat şi strâns laolaltă poporul lui Dumnezeu, astfel că toți aceia care fac 
parte din acest popor, fiind sfințiți prin Duhul Sfânt, se oferă pe ei înşişi ca 
„jertfă vie, sfântă, plăcută lui Dumnezeu” (Rom 12,1) (PO 2). 


Preoţii nu sunt proprietatea vreunei comunități creştine, deoarece ei 
sunt trimişi la toate popoarele — adică, în primul rând, la cei care nu-l cu- 
nosc pe Cristos — pentru a vesti cuvântul lui Dumnezeu, care convoacă şi 
adună poporul lui Dumnezeu. Ei au „ca primă îndatorire să vestească tu- 
turor evanghelia lui Dumnezeu” (PO 4), şi „nu se pun niciodată în slujba 
vreunei ideologii sau facțiuni omeneşti, ci, crainici ai evangheliei şi păstori 
ai Bisericii, ei îşi consacră forțele creşterii spirituale a trupului lui Cristos” 
(PO 6). În acelaşi timp, părinţii conciliari recunosc că „există aşadar multe 
moduri de a exercita slujirea cuvântului, după necesităţile diferite ale as- 
cultătorilor şi carismele propovăduitorilor” (PO 4). 

Misiunea de a predica cuvântul a preoţilor se desăvârşeşte în viața sa- 
cramentală, în special, în Euharistie, „izvor şi culme a întregii evangheli- 
zări” (PO 5). Într-adevăr, „spre aceasta tinde slujirea lor şi aici îşi găseşte 
desăvârşirea” (PO 2). „Toate sacramentele, precum şi toate slujirile biseri- 
ceşti şi operele de apostolat sunt strâns legate de Euharistie şi orânduite 
în vederea ei. Căci în sfânta Euharistie este cuprins tot binele spiritual al 
Bisericii” (PO 5). Euharistia este „centrul comunității credincioşilor, este 

adunarea euharistică prezidată de preot” (PO 5). De aici derivă datoria 
preotului de a celebra cu demnitate Euharistia şi sacramentale: 


Deci preoţii îi învață pe credincioşi să-i ofere lui Dumnezeu Tatăl victima dumne- 
zeiască în jertfa Liturghiei şi, împreună cu ea, să aducă ofranda vieţii proprii (...) 
De asemenea, îi învață să participe la celebrările liturgice, astfel încât să poată 
împlini în ele o rugăciune sinceră” (...) 

Ei îi educă pe credincioşi ca să-i poată cânta Domnului în inimile lor, în imnuri 
şi cântări spirituale, mulțumind pururea pentru toate lui Dumnezeu Tatăl, în 
numele Domnului nostru Isus Cristos (...) 

[Să aibă grijă de] casa Domnului, în care este celebrată şi păstrată sfânta Eu- 
haristie, în care se adună credincioşii, în care prezenţa Fiului lui Dumnezeu, 
Mântuitorul nostru, oferit pentru noi pe altarul de jertfă este venerată spre 
ajutorul şi mângâierea credincioşilor (...) 

Preoţii să aibă grijă să cultive precum se cuvine ştiinţa şi arta liturgică, pentru 
ca, prin slujirea lor liturgică, să fie lăudaţi tot mai desăvârşit de comunităţile 
creştine încredințate lor Dumnezeu Tatăl, Fiul şi Duhul Sfânt (PO 5). 


Dacă vestirea evangheliei se desăvârşeşte în Euharistie, aceasta este 
pentru ca toți creştinii să crească în unitatea unui singur trup, în care „nu 
toate mădularele au aceeaşi lucrare” (Rom 12,4). Aşadar slujirea apostolică 
este dată în vederea slujirii creşterii tuturor şi a fiecăruia în parte în uni- 
tatea trupului lui Cristos, „până la venirea glorioasă a Domnului” (PO 2). 

„Vor fi de prea puțin folos ceremoniile, oricât de frumoase, sau asociaţiile, 
oricât de înfloritoare, dacă nu slujesc la educarea oamenilor pentru a-şi 
atinge maturitatea creştină” (PO 6). De aceea, preotul, în virtutea învestirii 
primite prin sacramentul Preoţiei, trebuie să fie un adevărat educator în 
credință, „Este datoria preoţilor, ca educatori în credinţă, să se îngrijească 
personal sau prin alţii ca fiecare credincios să fie călăuzit, în Duhul Sfânt, 
spre trăirea deplină a propriei chemări conform evangheliei, spre o iubire 
sinceră şi activă şi spre libertatea cu care ne-a eliberat Cristos (PO 6). 

Preotul trebuie să manifeste o grijă deosebită față de cei săraci şi cei 
slabi, el trebuie să se îndrepte în egală măsură spre soții creştini, spre pă- 
rinți, spre cei tineri şi bătrâni, spre bolnavi şi muribunzi, fără a neglija nici 
persoanele consacrate din comunitate. Dar: 


Îndatorirea de păstor nu se limitează numai la grija faţă de credincioşi indivi- 
dual; ea se extinde, mai ales, la formarea unei autentice comunităţi creştine (...) 
Comunitatea locală nu trebuie să se mărginească la grija față de credincioşii 
săi, ci, pătrunsă de zel misionar, trebuie să pregătească tuturor calea spre Cris- 
tos. Ei îi sunt în mod deosebit încredințaţi catecumenii şi neofiții, care trebuie 
să fie educați în mod gradat la cunoaşterea şi trăirea vieţii creştine (PO 6). 


Trebuie să subliniem insistența decretului asupra formării de comuni- 
tăți creştine autentice înrădăcinate în Euharistie, în 

celebrarea sfintei Euharistii, şi deci cu aceasta trebuie să înceapă orice educare 
a spiritului comunitar. lar celebrarea euharistică, pentru a fi sinceră şi deplină, 
trebuie să călăuzească atât spre diferitele opere de caritate şi de întrajutorare, 
cât şi spre activitatea misionară şi spre diversele forme de mărturie creştină 


(PO 6). 


În fine, „în construirea comunităţii creştine, preoţii nu se pun niciodată 
în slujba vreunei ideologii sau facțiuni omeneşti, ci, crainici ai evangheliei 
şi păstori ai Bisericii, ei îşi consacră forțele creşterii spirituale a trupului 
lui Cristos” (PO 6). 


Secţiunea a doua a primului capitol al Decretului Presbyterorum Ordinis 
se ocupă de raporturile preoţilor cu alții. „Unitatea de consacrare şi de 
misiune cere comuniunea ierarhică a preoților cu Ordinul episcopilor” (PO 7). 
Se profilează un dublu raport. Episcopii să-i considere pe preoți ca adevă- 
rați prieteni şi frați: 

Aşadar, datorită acestei comuniuni în aceeaşi preoţie şi slujire, episcopii tre- 

buie să-i considere pe preoți ca fraţi şi prieteni şi să se preocupe, cât le stă în 

puteri, de binele lor material şi, mai ales, spiritual (PO 7); 


Preoţii să respecte în persoana episcopului „autoritatea lui Cristos”: 


Preoţii, la rândul lor, având în fața ochilor plinătatea sacramentului Preoţiei, 
de care se bucură episcopii, să venereze în ei autoritatea lui Cristos, Păstorul 
suprem. Aşadar să fie ataşați de episcopul lor printr-o iubire şi ascultare sinceră. 
Această ascultare preoțească, pătrunsă de spirit de colaborare, se întemeiază 
pe însăşi participarea la slujirea episcopală, participare conferită preoților prin 
sacramentul Preoției şi prin trimitere (missio) canonică (PO 7). 


Preoţii nu trebuie să manifeste unitate numai față episcop, ci trebuie să 
cultive unitate şi cu ceilalți preoţi, care este deosebit de necesară în zilele 
noastre. Toţi preoţii sunt intim uniţi între ei printr-un raport de fraterni- 
tate sacerdotală, dar într-un mod special formează un unic prezbiteriu, o 
preoțime unică a diecezei spre slujirea căreia s-au oferit. 

Ce trebuie să facă preoţii pentru a păstra această unitate şi pentru a 
creşte în spiritul de fraternitate? Paragraful nr. 8 al decretului oferă câteva 
sfaturi pentru realizarea unei asemenea fraternități: 


De aceea, este esenţial ca toți preoţii, atât diecezani, cât şi călugări, să se ajute 
reciproc spre a fi pururi colaboratori pentru adevăr (...) 

Preoţii mai în vârstă să-i primească pe cei tineri într-adevăr ca pe nişte fraţi şi 
să-i ajute în primele activităţi şi greutăţi ale slujirii lor (...) 

Tinerii, la rândul lor, să respecte vârsta şi experienţa celor mai bătrâni, să dis- 
cute cu ei problemele pastorale şi să colaboreze cu ei cu dragă inimă (...) 

Însufleţiţi de spirit frăţesc, preoţii să nu uite ospitalitatea, să cultive facerea de 
bine..., având o deosebită grijă faţă de aceia care sunt bolnavi, întristaţi, cople- 
şiți de muncă, izolaţi, exilați sau prigoniţi (...) 

Pentru ca preoții să se poată ajuta unii pe alții în viața spirituală şi intelectuală, 
pentru a putea colabora mai rodnic în slujire şi a evita primejdiile ce pot izvori 
din izolare, să fie promovată între ei o anumită viață comună sau o formă de 
comunitate de viață (...) 

Trebuie să fie prețuite şi încurajate cu grijă şi asociaţiile care, pe baza unor 
statute recunoscute de autoritatea competentă bisericească, printr-o regulă de 
viaţă adaptată şi aprobată şi prin întrajutorarea frățească, îi ajută pe preoţi să 
tindă spre sfințenie în exercitarea slujirii lor, şi astfel, au drept ţintă slujirea 
întregii preoțimi (...) 

[In virtutea comuniunii sacerdotale], preoţii să se ştie în mod deosebit răspun- 
zători față de aceia care trec prin dificultăţi. 


Faţă de comunitatea credincioşilor, preoţii trebuie să se poarte ca ade- 
văraţi părinți, dar mai ales ca frați, recunoscând şi promovând sincer 
„demnitatea laicilor şi rolul specific pe care laicii îl au în misiunea Bisericii” 
(PO 9). Împreună cu laicii, ei trebuie să colaboreze spre binele Bisericii, 
căutând împreună „cele ce sunt ale lui Isus Cristos, unindu-şi eforturile cu 
credincioşii laici şi purtându-se printre ei după pilda Învăţătorului care, 
între oameni, «nu a venit pentru a fi slujit, ci ca să slujească»” (PO 9). 

In acest efort, preoţii nu trebuie să uite de fraţii separați şi de necreş- 
tini, dovedindu-se mereu adevăraţi păstori buni, care ştiu să se apropie de 
oameni. 


Secţiunea a treia a capitolului lărgeşte orizontul slujirii preoțeşti, în- 
demnându-i pe preoți „să nu uite să aibă la inimă grija pentru toate Bise- 
ricile” (PO 10), pentru că „darul spiritual pe care preoții l-au primit la hi- 
rotonire nu-i pregăteşte pentru o misiune limitată şi restrânsă, ci pentru 
atotcuprinzătoarea şi universala misiune a mântuirii «până la marginile 
pământului» (Fap 1,8)” (PO 10). 

Aşadar se impune o redistribuire a forțelor diferitelor dieceze, insistân- 
du-se asupra revizuirii, acolo unde este cazul, a normelor de excardinare şi 
încardinare, încurajând trimiterea de preoţi în alte regiuni, acolo unde lip- 
sesc vocaţiile şi numărul preoților este în descreştere. 

Un principiu fundamental al teologiei şi al pastoraţiei vocațiilor, preluat 
de Presbyterorum Ordinis, este responsabilitatea pentru chemările la sfânta 
preoție, care aparține întregului popor al lui Dumnezeu. Dar, în acelaşi 
timp, este o datorie specială a fiecărui preot, care, prin rugăciune, prin 
predică, prin direcțiunea spirituală şi, mai ales, prin exemplul propriei 

vieţi, trebuie să stimuleze şi să favorizeze vocaţiile pe care harul lui Dum- 
nezeu nu încetează să le aprindă în poporul său. 

Foarte importantă este opera de încurajare şi cultivare a vocaţiilor la 
preoție, deoarece este voința lui Cristos ca poporul creştin să nu rămână 
fără păstori (PO 11). Preoţii trebuie să considere inclus în misiunea lor şi 
interesul față de vocaţii. „Această îndatorire decurge din însăşi misiunea 
preoțească, în virtutea căreia preotul devine părtaş la grija pentru Biserica 
întreagă” (PO 11). 

În promovarea vocaţiilor la sfânta Preoţie sunt chemaţi să contribuie şi 
poporul creştin, părinţii, educatorii, profesorii, care, „cunoscând grija 
Domnului pentru turma sa şi privind la nevoile Bisericii” (PO 11), să-i în- 
curajeze şi să-i ajute pe cei care au vocaţie. 

Efortul preoţilor pentru cultivarea vocaţiilor preoțeşti se concretizează 
prin cateheză, predici sau alte intervenţii, prin care pot fi prezentate dife- 
ritele necesități ale Bisericii locale şi universale, prezentându-se şi impor- 
tanța, frumusețea, dar şi greutăţile slujirii sacerdotale (cf. PO 11). 


3. Exercitarea slujirii apostolice este un drum privilegiat 
al vieţii spirituale a preoţilor 


În al treilea capitol al decretului, care trasează structura de bază a unei 
spiritualități sacerdotale, Conciliul arată câteva elemente fundamentale: o 
spiritualitate evanghelică, simplă şi puternică, capabilă să-l conducă pe 
preot către o cât mai fidelă caritate pastorală în grija sufletelor, adică spre 
perfecțiunea creştină în trăirea modului propriu de slujire preoțească. 

Motivele ce impun această îndreptare spre perfecțiunea creştină sunt 
prezentate în felul următor de documentul Conciliului. În calitate de sluji- 
tori ai capului trupului mistic, preoții se fac asemenea lui Cristos, marele 
preot: „ei sunt obligaţi cu un titlu deosebit să tindă la desăvârşire, deoarece, 
primind o nouă consacrare prin hirotonire, au devenit instrumente vii în 
mâna lui Cristos, Preotul veşnic” (PO 12). Apoi, deoarece „orice preot, în 
felul său propriu, acționează în numele lui Cristos, reprezentându-l, el este 
înzestrat cu un har deosebit, pentru ca, slujindu-i pe cei încredințaţi lui şi 
întregul popor al lui Dumnezeu, să poată tinde mai eficient la desăvârşirea 
aceluia pe care îl reprezintă” (PO 12). 

Preoţii sunt chemaţi nu numai la realizarea sfințeniei comune în virtutea 
Botezului, ci şi la realizarea sfințeniei în virtutea consacrării cu titlu special 
lui Dumnezeu, făcută prin sacramentul Preoţiei. Ei sunt obligaţi să tindă 
spre perfecțiunea vieții pornind de la acţiunile sacre pe care le săvârşesc 
zilnic, iar această desăvârşire trebuie urmărită „prin întreaga lor slujire pe 
care o împlinesc în strânsă unire cu episcopul şi cu confrații” (PO 12). 

De fapt, exercitarea atentă şi corectă a celor trei mari funcţii de slujire 
cere şi, în acelaşi timp, stimulează şi favorizează sfințenia personală a pre- 
otului, din care doar izvorăsc unitatea şi armonia propriei vieți. Evanghe- 
lizarea şi predicarea sunt inseparabile de meditarea senină şi personală a 
cuvântului: „Slujitori ai cuvântului lui Dumnezeu, ei citesc şi ascultă zilnic 
acest cuvânt, pe care trebuie să-l transmită şi altora; dacă se şi străduiesc 
să-l primească în ei înşişi, vor deveni ucenici din ce în ce mai desăvârşiți ai 
Domnului” (PO 13). 

Celebrarea cu evlavie a sfintei Liturghii — care se recomandă cu căldură 
să fie zilnică — îl conduce pe preot către o cunoaştere mai profundă a sen- 
sului propriei vieţi, care este jertfă şi comuniune, viață consacrată în între- 
gime Tatălui şi dăruită pe deplin în slujirea lumii şi a oamenilor. „În taina 
jertfei euharistice, în care preoţii îşi îndeplinesc funcţia principală, se să- 
vârşeşte necontenit lucrarea răscumpărării noastre şi, de aceea, se reco- 
mandă insistent celebrarea ei în fiecare zi” (PO 13). 

Conducerea comunităţii creştine, încredințată de către episcop, cere ca 
preotul să aibă acele virtuți proprii Bunului Păstor: caritate fără limite; 
credință care luminează şi încurajează perseverența; ascultarea totală şi 
autentică, adică inteligentă, activă şi responsabilă; umilința şi blândețea 
ce ştiu să îmbine autoritatea şi bunătatea (cf. PO 14-15). 

Între virtuțile necesare pentru slujirea preoţilor, decretul Conciliului 
aminteşte: disponibilitate totală şi supunere față de voința lui Dumnezeu, 
caritate pastorală în comuniunea ierarhică cu întregul trup mistic al lui 
Cristos, bazată pe ascultare în spirit de credință şi umilință (cf. PO 15). 

Mai mult, în conformitate cu tradiţia, se cere castitatea totală, care eli- 
berează inima şi o face disponibilă în totalitate, pentru a o oferi în întregime 
lui Dumnezeu în adoraţie şi pentru a o angaja pe deplin în slujire: „Într-ade- 
văr, ea este semn şi, în acelaşi timp, imbold al iubirii pastorale şi izvor de- 
osebit de rodnicie spirituală în lume” (PO 16). Celibatul, deşi nu este cerut 
de natura însăşi a preoţiei, totuşi, din mai multe puncte de vedere este 
foarte potrivit cu ea, deoarece, pe de o parte, duce la o mai mare unire cu 
Cristos, iar pe de altă parte, reprezintă un semn de dăruire totală față de 
credincioşi. De aceea, Conciliul reafirmă disciplina Bisericii Latine şi îi roagă 
pe preoți şi credincioşi „să aibă la inimă acest dar preţios al celibatului 
preoţesc” (PO 16). 

Întrucât viața spirituală a preoților trebuie să fie cu adevărat evanghe- 
lică, în viața lor nu poate lipsi spiritul de sărăcie; de aceea, Conciliul îi in- 
vită pe preoți să cultive valorile umane şi să prețuiască bunurile create, 
manifestând o libertate interioară adevărată în folosirea lor, fiind chiar 
îndemnați să ducă o viață de sărăcie: „ei sunt îndemnați să îmbrățişeze 

sărăcia de bunăvoie, prin care se fac asemenea lui Cristos în chip mai vizi- 
bil şi mai disponibili pentru slujirea lor sacră” (PO 17). 

Capitolul se încheie cu indicarea ajutoarelor pentru viaţa spirituală şi 
materială a preoţilor. Preoții trăiesc propriul lor drum spiritual în mijlocul 
slujirii apostolice şi, de aceea, aici trebuie să găsească şi diferitele mijloace 
pentru viața lor spirituală. Astfel, „mai presus de toate ajutoarele spiritu- 
ale, un loc privilegiat îl ocupă actele prin care creştinii se hrănesc cu cu- 
vântul lui Dumnezeu la masa Scripturii şi a Euharistiei; este evident pen- 
tru oricine cât este de importantă frecventarea lor asiduă pentru sfințirea 
preoților” (PO 18). Acestea sunt toate aspecte ale existenţei, care sunt des- 
tinate să fie sesizate şi transformate prin exercitarea slujirii apostolice 
(ef. PO 15,16,17). 

Drumul este deschis astfel încât să creeze unitate între viața interioară 
şi viața exterioară. Preoţii, fiind implicați şi tragi în toate părțile de nenu- 
mărate obligaţii ale misiunii lor, se pot întreba, nu fără nelinişte, cum să-şi 
poată armoniza viața interioară cu cerințele activităţii externe. Această 
unitate de viață nu se poate realiza numai printr-o organizare pur externă 
a activităţii pastorale sau prin simpla practicare a exerciţiilor de pietate, 
oricât ar favoriza-o acestea. Preoţii o pot atinge doar urmând, în împlini- 
rea slujirii lor, exemplul lui Cristos Domnul, a cărui mâncare era să facă 
voia Celui care l-a trimis pentru a-i împlini lucrarea (nr. 18). 

Decretul conciliar insistă prin a spune că preoţii, 


pentru a-şi împlini cu fidelitate slujirea, trebuie să aibă la inimă convorbirea 
zilnică cu Cristos Domnul în vizitarea şi cultul personal al sfintei Euharistii; ei 
trebuie să-şi rezerve cu plăcere timp pentru reculegerea spirituală şi să aprecieze 
direcțiunea spirituală. În diferite feluri, mai ales prin rugăciunea mentală care 
şi-a dovedit eficacitatea şi prin diverse forme de rugăciune liber alese, preoţii 
caută şi imploră de la Dumnezeu adevăratul spirit de adoraţie prin care ei, 
împreună cu poporul ce le-a fost încredințat, se unesc în mod intim cu Cristos 
(PO 18). 


Un ajutor deosebit poate veni din studiul continuu, prin cultivarea şti- 
ințelor sacre: Sfânta Scriptură, sfinții părinți, documentele magisteriului, 
operele teologilor (cf. PO 19). În plus, se recomandă aggiornarea continuă 
a ştiinţei teologice şi culturale prin participarea la congrese, colocvii, cur- 
suri de formare teologică. 

Este evitată astfel dihotomia mereu posibilă, pe de o parte, a datoriilor 
unei slujiri pastorale, şi, pe de altă parte, calea spirituală. Urmarea lui 
Cristos şi imitarea lui formează apostoli pasionați pentru viața oamenilor 
din aceste timpuri. O asemenea imitatio Christi trece prin itinerarul unei 
vieţi liber dăruite pentru slujirea încredințată. 

Întrucât în desfăşurarea slujirii pastorale a preoților este nevoie şi de o 
susținere materială, Decretul Presbyterorum Ordinis oferă câteva principii 
în această privință, care îi privesc atât pe credincioşi, cât şi pe episcopi: 

Preoţii, fiind dăruiţi slujirii lui Dumnezeu în îndeplinirea funcţiei încredințate, 

se cuvine să primească o remunerare dreaptă (...) De aceea, dacă o astfel de 

dreaptă remunerare a preoților nu este asigurată în alt fel, este de datoria cre- 
dincioşilor, de vreme ce spre binele lor lucrează preoții, să se îngrijească pentru 

ca preoții să aibă cele necesare spre a duce o viață cinstită şi demnă (PO 20). 


Insă şi episcopii 
sunt datori să le atragă atenţia credincioşilor asupra acestei obligaţii şi să se 
îngrijească, fiecare pentru dieceza sa... de instituirea unor norme în vederea 


asigurării corespunzătoare a întreţinerii cuvenite acelora ce îndeplinesc sau au 
îndeplinit o funcţie în slujba poporului lui Dumnezeu (PO 20). 


În sfârşit, această remuneraţie trebuie să le permită preoților să aibă în fiecare 
an un timp cuvenit şi suficient de concediu, iar episcopii trebuie să aibă grijă ca 
preoții să beneficieze realmente de el (PO 21). 


Pentru a veni în ajutorul susținerii materiale a preoţilor, „este de dorit 
şi ca, pe cât posibil, în fiecare dieceză sau regiune să se constituie un fond 
comun cu care episcopii să poată face față la alte obligaţii față de persoane 
ce slujesc Biserica şi să acopere unele necesități ale diecezei” (PO 21). 

Şi în această secțiune, vedem cum se reflectă preocuparea constantă a 
Conciliului de a arăta profunda legătură ce există între consacrarea şi mi- 
siunea preoţilor, între dăruirea pentru slujirea lui Dumnezeu şi integrarea 
în comunitatea umană, pe care şi-a asumat-o însuşi Cristos, marele preot. 


Decretul Presbyterorum ordinis se încheie cu o concluzie şi un îndemn 
adresat tuturor preoţilor din lume, pentru a le mulțumi pentru tot ceea ce 
fac prin slujirea lor preoțească şi pentru a-i încuraja la slujirea cerută de 
noile timpuri, o lucrare ce poate întâmpina diferite obstacole şi pericole, 
dar credința în Cel care a învins lumea, încrederea în acțiunea sa atotpu- 
ternică, convingerea despre solidaritatea confraţilor pot trezi în preoții Bise- 
ricii noi energii, astfel încât să fie fideli propriei vocaţii şi misiuni (cf. PO 22). 


